Sveitarstjórn Dalabyggðar samþykkti á fundi sínum á þriðjudaginn að rifta samningi við rekstraraðila Leifsbúðar . Rekstrarsamningurinn gilti fyrir árin 2013 - 2015 en í Leifsbúð hefur auk kaffihúss verið starfrækt upplýsingamiðstöð fyrir ferðamenn . Samningnum er rift frá og með deginum á morgun , 20. desember og rekstraraðila , Freyju Ólafsdóttur , gert skylt að skila húsinu fyrir komandi áramót . Sveitarstjórn taldi að ekki væri staðið við samninginn að því leyti að opnunartími utan hefðbundins ferðamannatíma væri skemmri en samningurinn fæli í sér . Á næstsíðasta fundi sveitarstjórnar var byggðarráði falið að funda með rekstaraðila Leifsbúðar áður en sveitarstjórn tæki afstöðu til tillögu byggðarráðs um að samningnum yrði rift . Á fundi byggðarráðs með rekstaraðila kom fram að hann vildi losna undan samningnum og myndi senda sveitarstjóra hugmyndir sínar um lúkningu samningsins . Fyrir fundinn sl. þriðjudag höfðu ekki borist ákveðnar hugmyndir frá rekstraraðila og byggðarráð vísaði málinu því aftur til sveitarstjórnar sem samþykkti eins og áður segir að rifta samningnum . Sveitarstjóra og formanni byggðarráðs var falið að ganga frá peningalegu uppgjöri við rekstraraðila .